CELEX: 62014TN0205
Language: el
Date: 2014-03-27 00:00:00
Title: Υπόθεση T-205/14: Αγωγή της 27ης Μαρτίου 2014 — Schroeder κατά Συμβουλίου και Επιτροπής

7.7.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/33
            
         Αγωγή της 27ης Μαρτίου 2014 — Schroeder κατά Συμβουλίου και Επιτροπής
   (Υπόθεση T-205/14)
   2014/C 212/42
   Γλώσσα διαδικασίας: η γερμανική
   
      Διάδικοι
   
   
      Ενάγουσα: I. Schroeder KG (GmbH & Co.) (Αμβούργο, Γερμανία) (εκπρόσωπος: K. Landry, δικηγόρος)
   
      Εναγόμενοι: Συμβούλιο της Ευρωπαϊκής Ένωσης και Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               να υποχρεώσει τους εναγόμενους να της καταβάλουν αποζημίωση 3 45  644 ευρώ, εντόκως με ετήσιο επιτόκιο 8 %, από την ημέρα της δημοσίευσης της απόφασης του Γενικού Δικαστηρίου, ή να αναγνωρίσει ότι η ενάγουσα έχει αξίωση αποζημίωσης έναντι των εναγόμενων,
            
         
               —
            
            
               να καταδικάσει τους εναγόμενους στα δικαστικά έξοδα.
            
         
      Ισχυρισμοί και κύρια επιχειρήματα
   
   Η ενάγουσα προβάλλει αξίωση αποζημίωσης λόγω της έκδοσης του κανονισμού (ΕΚ) 1355/2008 (1), ο οποίος κηρύχθηκε ανίσχυρος με την απόφαση του Δικαστηρίου της 22ας Μαρτίου 2012 στην υπόθεση C-338/10, GLS.
   Η ενάγουσα ισχυρίζεται ότι οι εθνικές τελωνειακές αρχές επέστρεψαν μεν τους δασμούς αντιντάμπινγκ που κακώς είχαν επιβληθεί με βάση τον κανονισμό αυτό, αλλά ότι η ίδια υπέστη χρηματική ζημία, διότι αναγκάστηκε, λόγω του ότι στερούνταν ρευστότητας, να συνάψει πρόσθετα τραπεζικά δάνεια με το σύνηθες επιτόκιο της αγοράς. Για τον λόγο αυτό, η ενάγουσα ζητεί να της επιστραφεί η διαφορά μεταξύ των τόκων που κατέβαλε λόγω των τραπεζικών αυτών δανείων και των χαμηλότερων τόκων που θα είχε καταβάλει, αν δεν είχαν επιβληθεί δασμοί αντιντάμπινγκ. Η ενάγουσα ισχυρίζεται συναφώς ότι οι εναγόμενοι, εκδίδοντας παράνομα τον κανονισμό 1355/2008, παραβίασαν κατάφωρα την υποχρέωση επιμέλειας και χρηστής διοίκησης που τους βάρυνε, πράγμα που της προξένησε ζημία για την οποία δεν μπορεί να αποζημιωθεί από άλλη πηγή, διότι οι εφαρμοστέες εθνικές διατάξεις δεν προβλέπουν, όσον αφορά τους εισαγωγικούς δασμούς και φόρους, την καταβολή τόκων επί της διαφοράς που προκύπτει υπέρ των φορολογούμενων μεταξύ των καταβληθέντων και των καταβλητέων ποσών, τόκων που να υπολογίζονται από την ημερομηνία της καταβολής των ποσών αυτών.
   
      (1)  Κανονισμός (ΕΚ) 1355/2008 του Συμβουλίου, της 18ης Δεκεμβρίου 2008, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές ορισμένων παρασκευασμένων ή διατηρημένων εσπεριδοειδών (συγκεκριμένα μανταρινιών κ.λπ.) καταγωγής Λαϊκής Δημοκρατίας της Κίνας (ΕΕ L 350, σ. 35).